O‘zbekistonda diniy ekstremistik tashkilot tuzishda ayblanib qamalgan Aramais Avakyan ozodlikka chiqarildi

Jizzax viloyati Paxtakor tumanida istiqomat qilgan, asli ozarbayjonlik Aramais Avakyan jazoni ijro etish manzil-koloniyasidan ozod etildi. Bu haqda Oliy sud matbuot xizmatiga tayanib, “Gazeta.uz” ma’lum qildi.

1982-yilda tug‘ilgan Aramais Avakyan O‘zbekiston fuqarosi hisoblanadi. U 2016-yili 19-fevralda sudning tegishli qarori bilan 7 yilga ozodlikdan mahrum etilgandi. O‘shanda Avakyan Jinoyat kodeksining 159-moddasi (O‘zbekiston Respublikasining konstitutsiyaviy tuzumiga tajovuz qilish), 161-moddasi (Qo‘poruvchilik), 169-moddasi (O‘g‘rilik), 244/1-moddasi (Jamoat xavfsizligi va jamoat tartibiga tahdid soladigan materiallarni tayyorlash, saqlash, tarqatish yoki namoyish etish) va 244/2-moddasida (Diniy ekstremistik, separatistik, fundamentalistik yoki boshqa taqiqlangan tashkilotlar tuzish, ularga rahbarlik qilish, ularda ishtirok etish) nazarda tutilgan jinoyatlarni sodir etishda aybli, deb topilgandi.
2016-yili 22-mart kuni Jinoyat ishlari bo‘yicha Jizzax viloyat sudida apellyatsiya instansiyasida sud qarori ustidan shikoyat ko‘rib chiqilgan va hukm o‘zgarishsiz qolgandi. Oradan 2  yil o‘tib, may oyida Avakyan jazoni ijro etish manzil-koloniyasiga o‘tkazilgandi.
2020-yil 31-yanvar kuni bo‘lib o‘tgan Oliy sudning jinoyat ishlari bo‘yicha sudlov kollegiyasi quyi instansiya qarorlaridagi Avakyanga tegishli qismi o‘zgartirildi. Uning jazo muddati 4 yil, 4 oy va 27 kungacha qisqartirildi. Ayni paytda jazo muddatini o‘tab bo‘lgan Aramais jazoni ijro etish muassasalaridan ozod etildi.
AQShning O‘zbekistondagi elchisi Deniyel Rozenblyum fermerning ozod etilganiga munosabat bildirib, buni olqishladi.
“O‘zbekiston joylarda hokimiyatdan g‘ayriqonuniy foydalanish oqibatida qamoqqa nohaq tushgan Aramais Avakyanni qo‘yib yuborganini eshitib, xursand bo‘ldim. Bu Mirziyoyev boshqaruvidagi O‘zbekistonda qonun ustuvorligi sari qo‘yilgan yana bitta qadam”, — deb fikr bildirgan u Twitter’dagi sahifasida.